KUNSILL TAL-UNJONI EWROPEA Brussell, 5 ta' Ottubru 2009 13967/09 (Presse 280) P 111/09 (OR. en) Dikjarazzjoni mill-Presidenza f'isem l-Unjoni Ewropea dwar il-Kenja L-Unjoni Ewropea tinnota bi tħassib li l-Gvern tal-Kenja ma rnexxilux jistabbilixxi tribunal speċjali lokali, li jkun kredibbli, indipendenti u protett bil-kostituzzjoni biex tintemm l-impunità tal-awturi tal-vjolenza ta' wara l-elezzjoni fil-perijodu ta' żmien miftiehem. L-Unjoni Ewropea tappella lill-Kenja biex tadotta urġentement miżuri biex tintemm l-impunità u tkun miġġielda l-korruzzjoni. L-Unjoni Ewropea tħeġġeġ lill-Gvern tal-Kenja biex b'mod sħiħ u effettiv jikkoopera mal-Qorti Kriminali Internazzjonali. L-Unjoni Ewropea ser tkompli ssegwi mill-qrib is-sitwazzjoni fil-Kenja u ser tikkunsidra modi għall-promozzjoni tal-progress dwar ir-riformi f'kooperazzjoni mill-qrib ma' imsieħba internazzjonali oħrajn. L-Unjoni Ewropea ttenni bil-qawwa l-pożizzjoni tagħha tas-27 ta' Lulju 2009 u tħeġġeġ lill-mexxejja politiċi tal-Kenja biex jidħlu u jerġgħu jimpenjaw lilhom infushom għall- implimentazzjoni kompluta tar-riformi, kif stabbilit fl-Att ta' Akkordju u Rikonċiljazzjoni Nazzjonali (2008), bil-medjazzjoni tal-Panel ta' Personalitajiet Eminenti Afrikani tal-UA taħt l-Eċċellenza Tiegħu Kofi Annan. Hija tħeġġeġ lill-Gvern Kenjan biex jiżgura r-rispett sħiħ għad-drittijiet tal-bniedem. L-Unjoni Ewropea ttenni li hija lesta tappoġġa l-proċess ta' riforma li hija tqis ta' importanza kritika għar-rikonċiljazzjoni, il-bini tan-nazzjon, l-iżvilupp u l-prevenzjoni ta' aktar kunflitt fil-Kenja. Il-Pajjiżi Kandidati l-Kroazja* u dik li kienet ir-Repubblika Jugoslava tal-Maċedonja*, il- Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija, l- Bosnja-Ħerzegovina u l-Montenegro u l-pajjiżi tal-EFTA, membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina, r-Repubblika tal- Moldova, l-Armenja u Ġeorgja jallinjaw ruħhom ma' din id-dikjarazzjoni. * Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.